CELEX: 62021TN0313
Language: fi
Date: 2021-06-03 00:00:00
Title: Asia T-313/21: Kanne 3.6.2021 – SAS Cargo Group ym. v. komissio

19.7.2021   
            
            
               FI
            
            
               Euroopan unionin virallinen lehti
            
            
               C 289/49
            
         
      Kanne 3.6.2021 – SAS Cargo Group ym. v. komissio
      (Asia T-313/21)
      (2021/C 289/66)
      Oikeudenkäyntikieli: englanti
      
         Asianosaiset
      
      
         Kantajat: SAS Cargo Group A/S (Kastrup, Tanska), Scandinavian Airlines System Denmark-Norway-Sweden (Tukholma, Ruotsi), SAS AB (Tukholma) (edustajat: asianajajat B. Creve, M. Kofmann, J. Killick ja G. Forwood)
      
         Vastaaja: Euroopan komissio
      
         Vaatimukset
      
      Kantajat vaativat, että unionin yleinen tuomioistuin
      
                  —
               
               
                  velvoittaa Euroopan unionin, jota Euroopan komissio edustaa:
                  
                              (a)
                           
                           
                              maksamaan kantajille 14 438 793,21 euron suuruisen korvauksen vahingosta, joka on aiheutunut siitä, ettei komissio ole maksanut oikeaa määrää korkoa palautetun sakon määrälle ajanjaksolta 15.2.2011–8.3.2016 SEUT 266 artiklan ensimmäisen kohdan nojalla 16.12.2015 annetun tuomion SAS Cargo Group A/S ym. v. komissio (asia T-56/11) mukaisesti, tai toissijaisesti korvauksen sellaiselta ajanjaksolta ja sellaisen korkokannan mukaisesti, jonka unionin yleinen tuomioistuin katsoo asianmukaiseksi
                           
                        
                              (b)
                           
                           
                              maksamaan kantajille korkoa (a) kohdassa tarkoitetulle korvaukselle Euroopan keskuspankin (EKP) pääasiallisissa jälleenrahoitustoimissaan soveltaman korkokannan, korotettuna 3,5 prosenttiyksiköllä, mukaisesti 8.3.2016 alkaen, kunnes korvaus on maksettu täysimääräisesti, siten, että korko on yksinkertainen 4.2.2021 saakka ja korkoa korolle -menetelmän mukainen 5.2.2021 lähtien, tai toissijaisesti maksamaan kantajille korkoa (a) kohdassa tarkoitetulle korvaukselle sellaiselta ajanjaksolta ja sellaisen korkokannan ja laskentamenetelmän (yksinkertainen tai korkoa korolle -menetelmä) mukaisesti, jonka unionin yleinen tuomioistuin katsoo asianmukaiseksi.
                           
                        
            
                  —
               
               
                  kumoaa Euroopan komission 25.3.2021 tekemän päätöksen, jolla hylätään kantajien vaatimus sopimussuhteen ulkopuolisen vahingon korvaamisesta
               
            
                  —
               
               
                  velvoittaa Euroopan komission vastaamaan omista oikeudenkäyntikuluistaan ja korvaamaan kantajien oikeudenkäyntikulut.
               
            
         Oikeudelliset perusteet ja pääasialliset perustelut
      
      Vahingonkorvausvaatimuksensa tueksi kantajat vetoavat yhteen ainoaan kanneperusteeseen, ja väittävät, ettei komissio maksanut niille oikeaa koron määrää seurauksena Euroopan unionin toiminnasta tehdyn sopimuksen 101 artiklan, ETA-sopimuksen 53 artiklan sekä Euroopan yhteisön ja Sveitsin valaliiton lentoliikennettä koskevan sopimuksen 8 artiklan mukaisesta menettelystä (Asia C.39258 – lentorahti) 9.11.2010 tehdyn komission päätöksen C(2010) 7694 final kumoamisesta.
      Kumoamisvaatimuksensa tueksi kantajat vetoavat kahteen kanneperusteeseen:
      
                  1.
               
               
                  Ensimmäinen kanneperuste, jonka mukaan riidanalainen päätös on oikeudellisesti virheellinen siltä osin kuin siinä todetaan, että kantajien vaatimus sopimussuhteen ulkopuolisen vahingon korvaamisesta SEUT 340 artiklan mukaisesti oli esitetty perussäännön 46 artiklan mukaan liian myöhään.
               
            
                  2.
               
               
                  Toinen kanneperuste, jonka mukaan riidanalainen päätös on oikeudellisesti virheellinen siltä osin kuin siinä tukeudutaan komission asetuksen N:o 2342/2002 85 a artiklan 2 kohtaan kantajien korvausvaatimuksen hylkäämiseksi tilanteessa, jossa (i) asetusta N:o 2342/2002 ei voitu soveltaa merkityksellisenä ajankohtana ja (ii) asetuksen N:o 1268/2012 90 artiklan (ja mutatis mutandis komission asetuksen N:o 2342/2002 85 a artiklan 2 kohdan) noudattaminen ei vapauta komissiota velvollisuudestaan maksaa laillista korkoa SEUT 266 artiklan ensimmäisen kohdan mukaisesti.